สมาคมภัตตาคารไทย คาดหวังการยกเลิก Thailand pass จะดึงกำลังซื้อต่างชาติเข้าไทยมากขึ้น
นางฐนิวรรณ กุลมงคล นายกสมาคมภัตตาคารไทย กล่าวถึงกรณีที่รัฐบาลประกาศยกเลิกการลงทะเบียนผ่านระบบ Thailand pass สำหรับคนต่างชาติ เริ่มมีผลตั้งแต่วันที่ 1 กรกฎาคมนี้ว่า ถือเป็นประกาศความพร้อม สร้างความเชื่อมั่นให้นักท่องเที่ยวทั่วโลกตัดสินใจมาเที่ยวไทยได้ง่ายขึ้น ซึ่งสมาคมภัตตาคารไทยก็หวังว่าจะมีนักท่องเที่ยวเข้าไทยมากขึ้นเพื่อให้ได้เม็ดเงินจากต่างชาติมาเติมรายได้ผู้ประกอบการร้านอาหารที่มีหลายแสนรายซึ่งปัจจุบันพึ่งพาแต่กำลังซื้อของคนในประเทศ เม็ดเงินทั้งหมดอยู่ที่ 5 แสนล้านบาท ขณะที่เม็ดเงินที่เคยได้จากการท่องเที่ยวมากถึง 3 ล้านล้านบาท จำนวนนี้ร้อยละ 20 เป็นค่าอาหาร คือไม่ต่ำกว่า 4 แสนล้านบาท ปัจจุบันมีนักท่องเที่ยวเข้าไทยยังอยู่ที่ราว 20,000 คน หวังว่าหลังวันที่ 1 กรกฎาคมนี้ จะมีเข้ามามากขึ้น แม้ไม่เท่ากับสถานการณ์ปกติก่อนมีโควิด-19 แต่หวังว่าภาพรวมการท่องเที่ยวจะกลับมาสร้างรายได้ราว 6-7 แสนล้านบาท เมื่อคิดเป็นเฉพาะค่าอาหารร้อยละ 20 ก็จะมีเงินลงถึงผู้ประกอบการอาหาร ชุมชน และเกษตรกรผู้ผลิตวัตถุดิบอาหารเป็นหลักแสนล้านบาท นางฐนิวรรณ กล่าวด้วยว่าช่วงโควิด-19 กว่า 2 ปีที่ผ่านมา ทำให้เรียนรู้ว่ามาตรการที่ใช้ ทั้งการทำความสะอาดจุดสัมผัสร่วมต่างๆ โดยเฉพาะการให้ผู้สัมผัสอาหารปรุงประกอบในครัวและผู้บริการอาหารทั้งหมดใส่หน้ากากอนามัยตลอด เป็นสิ่งที่ทำได้ เป็นสุขอนามัยซึ่งเป็นคุณลักษณะที่ควรจะทำในผู้ประกอบการร้านอาหาร ดังนั้นจึงขอความร่วมมือผู้ประกอบร้านอาหารทั้งหมดดำเนินการต่อไปแม้สถานการณ์โควิดจะดีขึ้น ผู้ใช้บริการจะถอดหน้ากากหรือไม่ไม่เป็นไรแต่พนักงานต้องใส่หน้ากาไว้ตลอดเวลาที่ให้บริการ